Legal Document

Category: 179

Text:
33. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 341 της 15/29 Μαΐου 1969 (ΦΕΚ Α΄ 100) Περί ιδρύσεως Τμήματος Ναυπηγών - Μηχανολόγων παρά τη Ανωτάτη Σχολή Μηχανολόγων - Ηλεκτρολόγων του Ε.Μ. Πολυτεχνείου. Έχοντες υπ’ όψει: α)Τας διατάξεις των άρθρ. 31 (παρ. 3 και 4) του Ν.Δ. 3974/1959, 12 (παρ. 4) του Α.Ν. 1477/1938 και 1 του Νόμ. 1493/1944, ως αντικατεστάθη δια της υπ’ αριθ. 295/1946 Π.Υ.Σ., β)την απόφασιν της Συγκλήτου του Ε.Μ.Πολυτεχνείου, ληφθείσαν κατά τας συνεδρίας αυτής της 31.1.1967 και 26.7.1968 μετά πρότασιν της Ανωτάτης Σχολής Μηχανολόγων - Ηλεκτρολόγων αυτού και γ)την υπ’ αριθ. 267/1969 γνωμοδότησιν του Συμβουλίου της Επικρατείας, προτάσει των Ημετέρων επί της Εθνικής Παιδείας και Θρησκευμάτων και επί των Οικονομικών Υπουργών, απεφασίσαμεν και διατάσσομεν: Άρθρ.1.-Ο παρά τη Ανωτάτη Σχολή Μηχανολόγων - Ηλεκτρολόγων του Ε.Μ.Πολυτεχνείου υφιστάμενος κύκλος σπουδών «Ναυτικού Μηχανολόγου -Μηχανικού» καταργείται και αντ’ αυτού ιδρύεται Τμήμα Ναυπηγών Μηχανολόγων. Άρθρ.2.-1.Η φοίτησις εις το δια του ανωτέρω άρθρου, ιδρυόμενον Τμήμα είναι πενταετής. 2.Ο αριθμός εισακτέων εις το Τμήμα τούτο ορίζεται, κατά τας ισχυούσας διατάξεις, κεχωρισμένως. 3.Η διδασκαλία των μαθημάτων κατά τα δύο πρώτα έτη σπουδών του ως άνω Τμήματος είναι κοινή μετά της Σχολής Μηχανολόγων - Ηλεκτρολόγων. 4.Αι περί φοιτήσεως, εγγραφών, μετεγγραφών, ανανεώσεως εγγραφών των φοιτητών, προαγωγικών και διπλωματικών εξετάσεων και των κατ’ αυτάς εξεταζομένων μαθημάτων, χορηγήσεως διπλωμάτων κλπ., διατάξεις του Ε.Μ.Πολυτεχνείου, ισχύουσι και δια το ανωτέρω Τμήμα. Άρθρ.3.-1.Δια την λειτουργίαν του δια του παρόντος ιδρυομένου Τμήματος, ιδρύονται παρά τω Ε.Μ.Πολυτεχνείω αι κάτωθι έδραι: α)Θεωρίας του πλοίου και β)Μελέτης και κατασκευής του πλοίου. 2.Η τακτική έδρα της Ναυπηγικής και Ναυτικής Μηχανολογίας, μετονομάζεται εις τακτικήν έδραν Ναυτικής Μηχανολογίας. Άρθρ.4.-Η λειτουργία του δια του παρόντος ιδρυομένου Τμήματος άρχεται από του Ακαδημαϊκού έτους 1969-1970. Εις τον αυτόν επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Δ/τος.